Mahdollista pääradan EU-rahaa varten yleissuunnittelu olisi saatava käyntiin heti ensi vuoden alussa Helsingin ja Tampereen välille.

Nopean Turku–Helsinki tunnin junayhteyden suunnittelu on ottanut yli kahden vuoden etumatkan suhteessa Helsingin ja Tampereen välisen pääradan suunnitteluun. Europarlamentaarikko Henna Virkkunen muistuttaa, että myös Helsinki–Hämeenlinna–Tampere-yhteyden yleissuunnittelu olisi aloitettava välittömästi, jotta Suomi voisi hakea mahdollista EU-rahaa pääradan kehittämiseen.

Rahoituksen hakeminen EU:lta edellyttää varsin valmiita suunnitelmia pääradan eli Suomi-käytävän kehittämiseksi. Nyt niitä ei ole vielä edes tekeillä valtion toimesta.

Europarlamentaarikko Henna Virkkunen vieraili 19. joulukuuta Hämeenlinnassa Päärata tukkeentuu -keskustelutilaisuudessa. Hän on ollut mahdollistamassa ratahanketta neuvottelemalla sitä osaksi Euroopan ydinkäytäväohjelmia.

Turun ja Helsingin radan nopean yhteyden yleissuunnittelu on alkanut jo 2017 ja on täydessä vauhdissa valtion mahdollistamalla rahoituksella 2021-27. Europarlamentaarikko Virkkusen mukaan EU-tuki ratahankkeille voisi olla suurimmillaan 30 prosenttia.

Suomi-radan maakunnat yhteistyöhön

Helsingin ja Tampereen välin suunnittelu voisi alkaa nopeimmillaan ensi vuonna, mutta se vaatisi valtion rahaa ja Liikennevirastoa käynnistämään yleissuunnittelun. Helsinki–Tampere–Oulu–Tornio-välin ratayhteyksien kehittämiseen voisi hakea euro-rahoitusta uusilla kunnon suunnitelmilla Verkkojen Eurooppa -ohjelmasta vuosille 2021-2027.

Pohjoisen pääradan eli Suomi-käytävän vaikutusalueen maakunnat ja kaupungit valmistelevat hankeen perusteluja ja tärkeyttä poliittisille päättäjille.

Esimerkiksi Pirkanmaan liitto on palkannut hankkeeseen suunnittelujohtajan vetämään pääradan vaikutusalueen maakuntien yhteisiä rataintressejä Helsingistä Tampereelle ja aina Jyväskylään, Vaasaan ja Ouluun asti.

Tavoitteena on aikanaan saada pääradalle neljä raidetta Tampereelle asti.